## Justícia adjudica les obres de construcció del nou Palau de Justícia d’Ontinyent per un import de 8,9 milions

*** El nou edifici concentrarà les quatre seus judicials actuals i oferirà un servici més eficient, pròxim i accessible**

La Conselleria de Justícia i Administració Pública ha adjudicat les obres de construcció del nou Palau de Justícia d’Ontinyent, que suposarà una inversió de 8.890.870 euros.

Esta actuació permetrà unificar les quatre seus judicials existents en la ciutat, i dotarà este partit judicial de 34 municipis d’unes instal·lacions modernes i funcionals, que oferisquen un servici més eficient, pròxim i accessible als ciutadans.

La consellera de Justícia i Administració Pública, Nuria Martínez ha destacat que “esta és una obra que atén una reivindicació històrica del municipi d’Ontinyent i dels diferents operadors jurídics d’este partit judicial”.

En este sentit, Nuria Martínez ha assenyalat que “amb la unificació de les seus esperem que es puga optimitzar tota l’activitat dels jutjats i poder adaptar de manera més adequada les nostres infraestructures al nou model d’oficina judicial, perquè tot això redunde en una major coordinació de recursos i en un millor servici a la ciutadania”.

La consellera ha ressaltat “el gran esforç que està fent la Generalitat per la millora de les infraestructures judicials, a pesar de l’infrafinançament que patix la Comunitat Valenciana”.

**Nou Palau de Justícia d’Ontinyent**

La futura seu tindrà un espai de 4.662,80 metres quadrats que allotjarà cinc jutjats i tres sales de vistes, a més del Servici Comú Processal d’Assumptes Generals, Fiscalia i el Registre Civil.

Així mateix, inclourà espai per a col·legis professionals, clínica medicoforense, Unitat de Valoració Forense Integral (UVFI), Oficina d’Assistència a les Víctimes del Delicte (OAVD) i equip psicosocial i sala amable.

En gener de 2025 l’Ajuntament d’Ontinyent va atorgar a la Conselleria de Justícia la llicència municipal necessària per a poder avançar en l’inici de les obres.

El termini de construcció de les obres està previst que siga de 18 mesos.

Fecha: 16/11/2025